b'\n_START_ARTICLE_\nRa\xc4\x8dunalni\xc5\xa1ka igra\n_START_PARAGRAPH_\nRa\xc4\x8dun\xc3\xa1lni\xc5\xa1ka \xc3\xadgra je ra\xc4\x8dunalni\xc5\xa1ki program, ki se ga uporablja za razvedrilo in zabavo. So vrsta videoiger, ki jih po navadi poganjajo osebni ra\xc4\x8dunalniki in predstavljajo pomembno ter hitro rasto\xc4\x8de podro\xc4\x8dje uporabe ra\xc4\x8dunalnikov. Na voljo je veliko raznovrstnih ra\xc4\x8dunalni\xc5\xa1ko nadzorovanih iger, pri katerih je ra\xc4\x8dunalnik lahko nasprotnik \xc4\x8dlove\xc5\xa1kemu igralcu. Ra\xc4\x8dunalni\xc5\xa1ke igre obi\xc4\x8dajno uporabljajo hitro animirano grafiko na zaslonu in sintetiziran zvok._NEWLINE_Razvoj mikroprocesorja sredi sedemdesetih let je botroval nastanku komercialnih ra\xc4\x8dunalni\xc5\xa1kih iger. Hitro so postale zelo priljubljene arkadne igrice, ki so uporabljale namenske \xc4\x8dipe. Na voljo je cela paleta iger: od \xc5\xa1aha do simulacije bojnega letala ali vesoljskega plovila. Nekatere izmed najbolj priljubljenih ra\xc4\x8dunalni\xc5\xa1kih iger v zgodnjih devetdesetih letih so bile Wolfenstein 3D in Doom razvijalca id Software. Zasnovane so bile za igranje preko omre\xc5\xbeja, vklju\xc4\x8dno z internetom. Ko so uporabniki z id-ovo pomo\xc4\x8djo ustvarili svoje lastne dodatke igram, se je okrog teh iger razvila cela subkultura.\n_START_SECTION_\n\xc5\xbdanri ra\xc4\x8dunalni\xc5\xa1kih iger\n_START_PARAGRAPH_\nNa osebnem ra\xc4\x8dunalnik lahko te\xc4\x8dejo videoigre vseh obstoje\xc4\x8dih \xc5\xbeanrov, vendar nekateri \xc5\xbeanri tradicionalno prevladujejo na tej platformi, predvsem zaradi standardnih vhodnih enot - tipkovnice in ra\xc4\x8dunalni\xc5\xa1ke mi\xc5\xa1ke. Realno\xc4\x8dasovne strate\xc5\xa1ke igre predstavljajo skoraj \xc4\x8detrtino prodaje ra\xc4\x8dunalni\xc5\xa1kih iger, medtem ko na igralnih konzolah prakti\xc4\x8dno niso prisotne.\n_START_SECTION_\nIgralni pogon\n_START_PARAGRAPH_\nIgralni pogon (game engine) je sestavni del ra\xc4\x8dunalni\xc5\xa1ke igre, na osnovi katerega igra deluje. To je skupek uporabnih funkcij, ki pri igranju olaj\xc5\xa1ajo delo z zvokom, grafiko, fiziko, povezovanjem, ... Razvijalci igralnih pogonov morajo upo\xc5\xa1tevati zmogljivosti strojne opreme, da lahko naredijo igro, ki deluje zadovoljivo teko\xc4\x8de in ponuja privla\xc4\x8dno grafi\xc4\x8dno podobo ter igralnost. Za razliko od igralnih konzol, ki zdru\xc5\xbeujejo vso strojno opremo v standardnem kompletu, obstaja prakti\xc4\x8dno neomejeno \xc5\xa1tevilo kombinacij komponent za osebne ra\xc4\x8dunalnike razli\xc4\x8dnih proizvajalcev in zmogljivosti. Tako izdelovalci iger ob izdaji vklju\xc4\x8dijo podatek o minimalnih zahtevah glede strojne opreme in priporo\xc4\x8deni konfiguraciji, ki zagotavlja teko\xc4\x8de delovanje.\n_START_SECTION_\nOprema ra\xc4\x8dunalnika\n_START_PARAGRAPH_\nDandanes je v svetu ra\xc4\x8dunalni\xc5\xa1kih iger veliko povpra\xc5\xa1evanja po strojni opremi ra\xc4\x8dunalnika. Te pogosto zahtevajo hiter mikroprocesor (CPU), ki omogo\xc4\x8da igranje grafi\xc4\x8dno zahtevnih iger (procesor nadzoruje igro in umetno inteligenco) ter seveda zadostno koli\xc4\x8dino delovnega pomnilnika (RAM)._NEWLINE_Podobno se 3D igre opirajo na mo\xc4\x8dan grafi\xc4\x8dni procesor (GPU - graphics processing unit), ki pospe\xc5\xa1i izra\xc4\x8dun slike pri bolj zapletenih scenah realnem \xc4\x8dasu. GPU je lahko \xc5\xbee integriran del mati\xc4\x8dne plo\xc5\xa1\xc4\x8de, vendar pa tak navadno ne zado\xc5\xa1\xc4\x8da zahtevam igre \xe2\x80\x93 v tem primeru se lahko na zaslonu opazi trepetajo\xc4\x8do grafiko ali zmanj\xc5\xa1ano hitrost sli\xc4\x8dic (\xc5\xa1tevilo sli\xc4\x8dic videa, ki so prikazane na zaslonu vsako sekundo), zaradi \xc4\x8desar igranje igre postane podobno nekak\xc5\xa1ni predstavitvi. Zvo\xc4\x8dne kartice nudijo izbolj\xc5\xa1an zvok v ra\xc4\x8dunalni\xc5\xa1ki igri. Te kartice nudijo izbolj\xc5\xa1an trirazse\xc5\xbeni zvok in nudijo krepitev zvoka, ki je z integriranim nadomestkom zvo\xc4\x8dne kartice ni na voljo._NEWLINE_Fizi\xc4\x8dno procesna enota (PPU), ki so jo poimenovali PhysX, je namenjena pospe\xc5\xa1evanju fizi\xc4\x8dnih simulacij v ra\xc4\x8dunalni\xc5\xa1kih igrah. PPU omogo\xc4\x8di ra\xc4\x8dunalniku, da lahko predela veliko koli\xc4\x8dino kompleksne interakcije oz. medsebojnega vpliva med objekti, telesi oz. predmeti, kot \xc4\x8de se uporablja le procesor. To pomeni, da so vsi posebni u\xc4\x8dinki pri uporabi PPU-ja, kot so npr. realisti\xc4\x8dno padanje predmetov, megla, ki se ustvarja okrog premikajo\xc4\x8dih se objektov, pljuskanje vode in dvigajo\xc4\x8d se prah, ki ga povzro\xc4\x8da hoja, po\xc5\xa1kodbe okolice pri eksplozijah, trganje in uni\xc4\x8devanje dolo\xc4\x8denih materialov (recimo trganje blaga), odziv okolice ob dotiku lika, pa tudi samo gibanje, videti precej bolj realisti\xc4\x8dni. Na kratko povedano \xe2\x80\x93 medtem ko je trirazse\xc5\xbena grafika delo grafi\xc4\x8dnega pospe\xc5\xa1evalnika ali kartice ter nadzorovanje igre in umetne inteligence mikroprocesorja, fizi\xc4\x8dno procesna enota poskrbi za fiziko oz. obna\xc5\xa1anje objektov v igri._NEWLINE_Fizi\xc4\x8dno procesna enota potrebuje za delovanje \xc5\xa1e dodatno napajanje, ima pa tudi ventilator, ki slu\xc5\xbei za hlajenje. Njena slabost je, da PPU-ja ne podpirajo vse igre na trgu, kajti na trgu \xc5\xa1e ni dovolj razvijalcev iger, ki bi igro na\xc4\x8drtovali z mislijo na kartico PhysX in njeno podporo v igri., njeno delovanje pa je vezano tudi na posebne gonilnike. V\xc4\x8dasih je nakup nasmiseln, saj \xc5\xbee tudi nekatere grafi\xc4\x8dne kartice podpirajo fiziko v igrah.\n_START_SECTION_\nVhodne enote\n_START_PARAGRAPH_\nSmisel igranja ra\xc4\x8dunalni\xc5\xa1kih iger je seveda ta, da igralec nadzoruje lik oziroma dolo\xc4\x8den objekt (npr. avtomobil), ki se giblje in po\xc4\x8dne stvari tako, kot mu \xc2\xbbzapove\xc2\xab\xc2\xa0igralec, kar je tudi glavna razlika med igro in filmom. Da pa bi se lik gibal po igral\xc4\x8devih \xc5\xbeeljah, potrebuje vhodne enote. Najbolj osnovna je tipkovnica. Pri igranju igre se pritiska tipke na njej, od katerih vsaka posebej pomeni dolo\xc4\x8deno dejanje ali premik. Prav tako je ena od preprostej\xc5\xa1ih vhodnih enot mi\xc5\xa1ka, s katero pa se lahko zaradi majhnega \xc5\xa1tevila gumbov (ima dva do najve\xc4\x8d pet gumbov) izvaja precej omejeno \xc5\xa1tevilo dejanj v igri. Mi\xc5\xa1ko se lahko samostojno uporablja po navadi le v preprostej\xc5\xa1ih igrah, medtem ko je v ve\xc4\x8dini iger namenjena v glavnem premikanju in najpogostej\xc5\xa1im akcijam._NEWLINE_Za simulacije vo\xc5\xbenje so na voljo posebni volani in pedala, pri pilotiranju letala pa igralna palica, ki je uporabna tudi v akcijskih in pustolovskih igrah ter drugih. Podobne naprave, kot sta volan in igralna palica, so uporabne na simulatorjih, med drugim pri simulacijah za urjenje pilotov in plovbnih tehnikov, ki se u\xc4\x8dijo manevrirati ladje. Ena najbolj priro\xc4\x8dnih nadzornih naprav pa je igralni plo\xc5\xa1\xc4\x8dek. Enako kot tipkovnica ima nadzorne tipke, ki pa so druga\xc4\x8de razporejene, tako da se jih s prsti la\xc5\xbeje dose\xc5\xbee, poleg njih pa \xc5\xa1e dodatne mehanizme, npr. eno ali ve\xc4\x8d miniaturnih igralnih palic.\n_START_SECTION_\nLokalno omre\xc5\xbeno igranje iger\n_START_PARAGRAPH_\nLeta 1979 je Roy Trubshaw napisal prvo ve\xc4\x8digralsko pustolov\xc5\xa1\xc4\x8dino Multi User Dungeons. Igra, ki se je dogajala v blodnjaku v podzemlju, je bila besedilna, od ostalih pa se je lo\xc4\x8dila po tem, da jo je hkrati lahko igralo ve\xc4\x8d igralcev. To so bili za\xc4\x8detki omre\xc5\xbenega igranja._NEWLINE_Preden je \xc5\xa1irokopasovni dostop do medmre\xc5\xbeja postal razpolo\xc5\xbeljiv \xc5\xa1ir\xc5\xa1i mno\xc5\xbeici, je bilo ve\xc4\x8digralstvo omejeno samo na lokalno omre\xc5\xbeje (LAN). LAN je omogo\xc4\x8dil ve\xc4\x8d igralcem , da so se pridru\xc5\xbeili igranju katerekoli ra\xc4\x8dunalni\xc5\xa1ke igre. Za lokalno omre\xc5\xbeno igranje sta potrebna dva ali ve\xc4\x8d osebnih ra\xc4\x8dunalnikov, usmerjevalnik in ve\xc4\x8d omre\xc5\xbenih kablov, s katerimi se vsak ra\xc4\x8dunalnik priklopi na omre\xc5\xbeje. Vsak ra\xc4\x8dunalnik pa mora imeti \xc5\xa1e omre\xc5\xbeno kartico, name\xc5\xa1\xc4\x8deno ali integrirano na mati\xc4\x8dni plo\xc5\xa1\xc4\x8di, da lahko izmenjuje informacije z drugimi ra\xc4\x8dunalniki, priklopljenimi na omre\xc5\xbeje. Dodatno se lahko katero koli lokalno omre\xc5\xbeje priklopi na medmre\xc5\xbeje.\n_START_SECTION_\nSpletne igre\n_START_PARAGRAPH_\nSpletne ve\xc4\x8digralske igre so dosegle priljubljenost zaradi ve\xc4\x8danja dele\xc5\xbea \xc5\xa1irokopasovnega dostopa do spleta med uporabniki. Dostop do medmre\xc5\xbene povezave je namre\xc4\x8d omogo\xc4\x8dil velikemu \xc5\xa1tevilu igralcev igranje skupaj._NEWLINE_\xc4\x8ceprav je mogo\xc4\x8de igrati spletne igre z uporabo klicnega dostopa do interneta (oblika dostopa do medmre\xc5\xbeja skozi telefonski priklju\xc4\x8dek), mora biti pasovna \xc5\xa1irina \xc4\x8dim vi\xc5\xa1ja, \xc4\x8de se \xc5\xbeeli zmanj\xc5\xa1ati latenco med igralci (latenca je \xc4\x8das, ki je potreben, da se v omre\xc5\xbeju podatkovna enota prenese od oddajnika k prejemniku). Tak\xc5\xa1ne povezave zahtevajo \xc5\xa1irokopasovno zdru\xc5\xbeljiv modem, povezan na osebni ra\xc4\x8dunalnik skozi mre\xc5\xbeno kartico, ki je lahko poleg tega povezana tudi z usmerjevalnikom. Spletne ve\xc4\x8digralske igre zahtevajo program \xe2\x80\x93 stre\xc5\xbenik, ki ji pove, kje se nahajajo drugi igralci, predmeti ..., kak\xc5\xa1ne so njihove zna\xc4\x8dilnosti, v kak\xc5\xa1nem odnosu so med seboj igralci, ... Samo v ZDA danes gostijo pribli\xc5\xbeno 500.000 igralnih stre\xc5\xbenikov.'